L-Għaqda Dinjija tas-Saħħa qed twissi li ż-żgħażagħ li qed iwasslu għal żidiet fil-każi tal-COVID-19 fl-Ewropa. Għadd ta' pajjiżi qed josservaw rati ogħla ta' infezzjonijiet fost iż-żgħażagħ. L-Italja: Stat ta' emerġenza sal-15 ta' Ottubru Fl-Italja, l-istat ta' emerġenza ġġedded sal-15 ta' Ottubru bil-għan li l-Gvern jkollu aktar setgħat jindirizza l-isfidi tas-saħħa minħabba l-pandemija. Il-partiti fl-Oppożizzjoni oġġezzjonaw u qed jakkużaw lil Prim Ministru Giuseppe Conte li qed jipprova jżomm ħafna poteri minkejja t-tnaqqis drammatiku fl-għadd ta' infezzjonijiet. Bl-istat ta' emerġenza li daħal fis-seħħ fl-aħħar ta' Jannar, l-awtoritajiet ċentrali u reġjonali għandhom aktar setgħat biex il-Ministri jiddikjaraw dawk li qed jissejħu 'żoni ħomor' f'każ li jerġa jkun hemm żidiet fl-infezzjonijiet u jkunu jistgħu jsaħħu r-riżorsi fl-isptarijiet. Spanja: Intilfu mal-miljun post tax-xogħol fi 3 xhur Fi Spanja, ir-restrizzjonijiet stretti ħafna minħabba l-pandemija tal-COVID waslu biex f'temp ta' tliet xhur intilfu mal-miljun post tax-xogħol. Skont ċifri uffiċċjali, bejn April u Ġunju ntilfu ftit inqas minn miljun u mitt elf impjieg għal total ta' tliet miljuni u seba' mitt elf persuna qegħda, bir-rata tal-qgħad issa fil-livell ta' 15.3%. Franza: Il-mejta bil-covid-19 jirduppjaw Fi Franza, ilbieraħ mietu 14-il persuna bil-COVID, id-doppju tal-medja tal-vittmi rrappurtata fl-aħħar ġimgħa. Il-Ministru tas-Saħħa Franċiż ħeġġeġ lil kulħadd biex ma jillaxkawx għaliex fi kliemu din se tkun battalja twila. Fi Franza, sa issa mietu aktar minn 30,200 bil-COVID-19. Il-Ġermanja: Tilqima għal kulħadd mhux mistennija qabel nofs l-2021 Waqt li reġa' hemm tħassib li jista' jkun hemm it-tieni mewġa tal-virus, il-Ministru tar-Riċerka qalet li mhux mistenni jkun hemm tilqima għal coronavirus li tkun disponibbli għal kulħadd qabel nofs is-sena d-dieħla. Anja Karliczek qalet li kulħadd irid jassumi li t-tilqima se tkun għad-diżpozizzjoni tal-popolazzjoni b'mod ġenerali mhux aktar kmieni minn hawn u sena oħra. L-Għaqda Dinjija tas-Saħħa għamlet lista ta' 11-il tilqima esperimentali kontra l-virus li jikkawża l-COVID-19 li bħalissa qed jiġu ttestjati fuq il-bnedmin.